नहाए खाए के साथ शुरू हुआ लोक आस्था का महापर्व छठ बुधवार तड़के उगते सूर्य को अर्घ्य देने के साथ ही संपन्न हो गया. वहीं, भगवान बुद्ध की पावन नगरी बोधगया स्थित फल्गु नदी के तट पर एक जापानी महिला ने उगते हुए सूर्य को अर्घ्य दिया. जापानी महिला फुकुहारा की शादी बोधगया के बकरौर गांव निवासी अनूप कुमार के साथ साल 2014 में हुई थी. इस बार फुकुहारा जापान से छठ पूजा करने के लिए बोधगया पहुंची हैं. इससे पहले, उन्होंने नहाए-खाए भी पूरी आस्था और शिद्दत के साथ किया. फिर खरना का प्रसाद भी भारतीय परंपरा के अनुसार बनाया. फुकुहारा ने बुधवार को भारतीय वेशभूषा में साड़ी पहनकर पूरे हिंदू रीति-रिवाज के अनुसार बोधगया के निरंजना नदी के तट पर भगवान सूर्य को अर्घ्य दिया. वहीं, इस मौके पर जापान से कई रिश्तेदार भी शामिल हुए.